नकड़ोह निवासी तरसेम लाल के पास 100 वर्षीय वृद्ध मां रहती है। बेटा बीमारी से ग्रस्त और दूसरा जमीन-मकान नहीं। ऐसी स्थिति में तरसेम लाल की वृद्ध मां शंकरी देवी के मन की पीड़ा समझी जा सकती है। यह परिवार कैसी जिंदगी गुजार रहा है, इसका सहज अनुमान लगाया जा सकता है। दूसरी तरफ कुनेरन गांव के जोगिन्द्र सिंह की कहानी भी रुला देने वाली है। जोगिन्द्र सिंह के पिता की उम्र भी 100 वर्ष हो चुकी है। वक्त की विडम्बना देखिए जिस बेटे पर बुढ़ापे में बुजुर्ग बाप की देखभाल करने की जिम्मेदारी थी वह बेटा बीमारी के चलते आज चारपाई पर है। ऐसी स्थिति में बुजुर्ग की देखभाल कौन करे। अब घर का गुजारा और बीमारी का खर्चा कौन उठाए। इसी सोच में वृद्ध लेख राम आज भी सरकार से इलाज के लिए मदद की आस लगाए बैठा है।